ওয়েব ডেস্ক : ৪৮ ঘণ্টার মধ্যে পাহাড়ে আরও ৪ কোম্পানি CRPF পাঠানোর নির্দেশ দিল কলকাতা হাইকোর্ট। পাহাড় পরিস্থিতি মোকাবিলায় মহিলা আধা-সেনা এবং SSB-র বদলে ৪ কোম্পানি CRPF চায় রাজ্য সরকার। আদালতে কেন্দ্রের আইনজীবী বলেন, আধা সেনার মহিলা কর্মীরা ভাল কাজ করছেন। নীতিগতভাবে তাঁদের ও SSB-কে সরানো সম্ভব নয়। রাজ্যের আইনজীবী তাঁর সওয়ালে বলেন, উত্তরপ্রদেশে ভোটের জন্য রাজ্য থেকে CRPF-এর যে জওয়ানদের সরিয়ে নিয়ে যাওয়া হয়, তাঁদের আর রাজ্যে ফেরত পাঠানো হয়নি। ওই জওয়ানদের অমরনাথে পাঠানো হয়েছে বলে পাল্টা যুক্তি দেন কেন্দ্রের আইনজীবী। দু'পক্ষের কথা শুনে কলকাতা হাইকোর্টের ভারপ্রাপ্ত প্রধান বিচারপতি নির্দেশ দেন, বাহিনী বদলের দরকার নেই। ৪৮ ঘণ্টার মধ্যে পাহাড়ে আরও ৪ কোম্পানি CRPF পাঠাক কেন্দ্র। পাহাড় মামলায় এ দিন ভারপ্রাপ্ত প্রধান বিচারপতি তাঁর পর্যবেক্ষণে বলেন, কেন্দ্র ও রাজ্য সরকার যদি আইন-শৃঙ্খলা রক্ষায় ব্যর্থ হয়, তাহলে আদালত হস্তক্ষেপ করবে। দার্জিলিংয়ের বর্তমান পরিস্থিতির জন্য রাজনৈতিক কারণই দায়ী। মানুষ দুর্ভোগে পড়লেও রাজনৈতিক দলগুলির হেলদোল নেই বলে মন্তব্য করেন প্রধান বিচারপতি নিশীথা মাত্রে। মদন তামাং হত্যা মামলায় বিমল গুরুংরা নিম্ন আদালতে হাজিরা দিচ্ছেন না। এ বিষয়ে CBI কী করছে, তা মঙ্গলবারের মধ্যে হলফনামা দিয়ে জানানোর নির্দেশ দিয়েছে হাইকোর্ট।